Adam Kelly

Adam Kelly (õieti Adam Paul Kelly; sündinud 6. juulil 1997 Columbias Missouri osariigis USA-s) on Eesti vasaraheitja. Ta esindab Eestit alates 2019. aastast. Tema isiklik rekord vasaraheites on 13. juunil 2022 Tallinnas TTÜ staadionil heidetud 74,95 m. Ameerika Ühendriikide Missouri osariigis Columbias sündinud Kelly on elanud hiljem Louisiana ja Rhode Islandi osariigis ning lõpetanud rakendusmatemaatika alal (spetsialiseerumisega andmeteadusele) Princetoni ülikooli. 2015. aastal võitis ta Barringtoni keskkooli õpilasena poiste vasaraheites USA keskkooliõpilaste kergejõustiku meistrivõistlused (New Balance National Scholastic Track and Field Championships). 2016. aastal saavutas ta juunioride kergejõustiku maailmameistrivõistlustel Ameerika Ühendriike esindades vasaraheites kaheksanda koha tulemusega 73.17. 2019. aastal kolis väliseestlasest Adam Kelly Ameerikast Eestisse kindla sooviga hakata treenima kahekordse olümpiapronksi Jüri Tamme juhendamisel. Koroonapandeemia ja Jüri Tamme surm 2021. aasta septembris sundisid teda aga uusi lahendusi otsima. Esialgu abistasid teda Jüri Tamme koostatud treeninguplaani elluviimisel treeningukaaslased Toomas Tankler ja Genro Paas. 2022. aasta suve esimeses pooles parandas Kelly võistlustel järjest oma tippmarki, heites 71.97, 72.42 ja juunis juba 74.95. 2022. aastal sai tema treeneriks šveitslane Martin Bingisser. Adam Kelly on alates 2019. aastast tulnud igal aastal vasaraheites Eesti meistriks. Tema spordiklubi on Tallinna Spordiakadeemia. Tippsportlasena juhendab ta noorsportlasi Audentese Spordiklubis ja Tallinna Spordiakadeemias. 2024. aasta juunis osales Kelly esimest korda täiskasvanute tiitlivõistlustel. Ta saavutas Roomas toimunud kergejõustiku Euroopa meistrivõistlustel vasaraheites 13. koha tulemusega 73.92. Adam Kelly ema on Tartu ülikoolis matemaatikat õppinud ja üliõpilaspõlves TRÜ võrkpallinaiskonnas mänginud eestlanna Annela Rämmer (abielunimega Annela Kelly). Adam Kelly isa on ameeriklane Brian Kelly. Paar tutvus USA-s ülikooli magistriõppes olles ja lõi seal pere; Adami õde Annika Emily on samuti vasaraheitja. Tartus elav endine mitmevõistleja ja kauaaegne Tartu Ülikooli Kliinikumi füsioterapeut Tiiu Rämmer on Adam Kelly vanaema. Andres Vaher. USAst Eestisse. Elama. Tööle. Ja vasarat heitma Postimees Sport, 15.08.2019. https://worldathletics.org/athletes/_/14594091 Josh Bickford. Barrington's Kelly is national hammer champ EastBayRI.com, 23.06.2015. Helar Osila. USA-s kasvanud, aga Eesti lipu alla kolinud vasaraheitja unistab OM-ist ERR Sport, 15.08.2019. Martin Bingisser. 2016 World Junior Championships: Men’s Finals Results High School Hammer, 23.07.2016. Karl Juhkami. Nelja aastaga eesti keele ära õppinud vasaraheitja kiikab EMil finaali ja isikliku rekordi poole Postimees Sport, 07.06.2024. Adam Paul Kelly profiil Eesti Kergejõustikuliidu kodulehel. Vaadatud 14.06.2024. Võistlussport Audentese Spordiklubi koduleht. Vaadatud 13.06.2024. Audentese Spordiklubi sportlased Eesti Kergejõustikuliidu kodulehel. Vaadatud 14.06.2024. Kergejõustik Tallinna Spordiakadeemia kodulehel. Vaadatud 08.06.2024. Debora Saarnak. Adam Kelly jäi EM-il esimesena lõppvõistluselt välja ERR Sport, 08.06.2024. Nad võitsid Moskvas. TRÜ / Tartu Riiklik Ülikool, nr 8, 18.03.1988. Vilja Kohler. Tiiu Rämmer ravib lapsi vaid oma kätega Tartu Postimees, 30.12.2002. Adam Kelly Rahvusvahelise Kergejõustikuliidu kodulehel (inglise)